《悼竹》
宋代·赵蕃

此君如高人，风节常凌厉。
虽经隆冬中，正色不少替。
春今尽正隆，萌蘖且次第。
天公出奇手，白昼变昏翳。
初飞佛场花，继洒鲛人涕。
群儿顾惊走，老眼亦睥睨。
是时凡草木，掩抑若自卫。
惟君独傲然，略不威严霁。
太刚竟摧折，乃悟非善计。
追怀周旋久，于此增懔{唳口换忄}。
其生既冤死，其死可轻弊。
当为杀青简，更以色丝缀。
尽书卓行人，出入生死际。
作我座右铭，蕲能免于戾。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不久卒。諡文节。